Zdravko Seleš, prof.

Gimnazija dr. Ivana Kranjčeva

Đ u r đ e v a c

IZVJEŠĆE O RADU

programa “JEZIČNO IZRAŽAVANJE I STVARANJE”,

u šk. god. 2016./17.

Program “Jezično izražavanje i stvaranje” izvođen je u satnici od 70 sati, odnosno prosječno 2 sata tjedno, pri čemu se polovica satnice odnosila na vježbe iz područja govornog izražavanja, a druga polovica na vježbe pismenog izražavanja i pripremu školskog lista “Jurek”.

Tradicionalno, početni mjeseci školske godine bili su vezani uz recitalne manifestacije. Najprije su na otvorenju restrospektivne izložbe Pere Topljaka Petrine, 16. rujna 2016. u Muzeju grada Đurđevca, nastupile Ivana Kolarić i Ana Ređep, obnovivši za tu prigodu svoje prošlogodišnje recitacije s natjecanja „Prizivamo Frana“. Iste su recitatorice zatim nastupile 23. listopada 2016. na recitatorskom natjecanju u sklopu manifestacije  “Esperantisti Bjelovara svome gradu” recitirajući esperantske verzije pjesama Wieslave Szimborske i Miroslava Krleže. Ivana Kolarić je donijela četvrtu pobjedu naših recitatora recitirajući Krležinu baladu „Galženjačka“ (*La galgista),* dok je A. Ređep bila treća.

**

Najvažniji je recitatorski program ove godine bilo jubilarno 10. Natjecanje u recitiranju pjesama Frana Galovića „Prizivamo Frana“ , održano 26. listopada 2016. u prostoru Gradske knjižnice Đurđevac. Ova tradicionalna manifestacija đurđevačke gimnazije i đurđevačkog ogranka Matice hrvatske ponovno je okupila recitatore iz svih triju đurđevačkih škola i njihove mentore. Nastupilo je 17 recitatora i to:

    Lucija Smes, 7. r. OŠ               - Mojemu ocu  
     Klaudija Jelinek, G 1.b            - V trsju  
    Iva Gašparov, G 2.b                 - Višnje  
     David Međurečan, SŠ               - Kopači  
    Lana Rončević, G 3.b              - Lastavice  
    Veronika Pintarec, G 1.b          - Plavo nebo  
     Branimir Balogović, G 4.b       - Mesečina  
     Anja Vujčić, G 3.b                   - Stari grad  
     Tamara Gašparić, 7.r OŠ          - Pod orehom     
 Ivana Kolarić, G 4.b                 - Kostanj  
 Lea Jakupčić, 8. c OŠ               - Pesma z drugoga brega  
 Katarina Jelinek, G 3.a             - Pred večer           
 Ana Ređep, G 4.b                     - Pozdravlenje  
 Sofija Paša, G 1.b                     - Crn-bel  
 Karlo Grgičin, 8.r OŠ               - Grozdje  
 Katarina Fičko, G 2.b               - Pod breskvami  
 Lorena Gašparić, G 3.a            - Jesenski veter



O najboljima u tome su, kao i obično, odlučivali sami recitatori i publika te su za najbolje interpretatore proglasili 1. Ivanu Kolarić, 2. Lanu Rončević i 3. Branimira Balogovića, koji su nagrađeni izdanjima MH. Na ovogodišnjem natjecanju nastupilo je i petero recitatora koji su bili uspješni prvih godina (Matija Vogrinčić, Nikola Cik, Ivan Juranić, Kristina Peršić i Mirjana Peršinović), obilježivši tako svojim revijalnim nastupima 10-godišnjicu ovog uspješnog projekta, na kojemu je njegovu pokretaču i voditelju, profesoru Zdravku Selešu, čestitala i ravnateljica Gimnazije prof. Nevenka Lončar.



Nastavilo se tradicionalnim sudjelovanjem na otvaranju izložbe s kolonije Peski art 2016. povodom 4. obljetnice izricanja oslobađajuće presude generalu M. Markaču 16.11.2016., gdje su Galovićeve pjesme recitirale Lana Ročević I Anja Vujčić, a zatim, također tradicionalnim, sudjelovanjem u manifestaciji „ I u mom gradu Vukovar svijetli“, 17.11.2016., za koju su Lorena Gašparić I Katarina Jelinek pripremile recitaciju pjesme Željka Sabola “Imala sam kuću, imala sam dom”.

Početkom drugog polugodišta na međuopćinskom Lidranu u Virju kajkavskim su recitacijama nastupile Ivana Kolarić i Lana Ročević, koja se plasirala na županijski Lidrano, domaćin kojeg je bila naša gimnazija.

Posljednji nastup recitatorice su imale u sklopu obilježavanja 90-godišnjice smrti Đure Sudete, koju su članovi su Društva hrvatskih književnika Božica Jelušić i Zdravko Seleš organizirali temeljem inicijative predsjednika Društva Božidara Petrača. Tako je, u suradnji s domaćinom,   Gradskom knjižnicom Đurđevac,  26.4.2017. održan književno-znanstveni skup o virovskom učitelju i hrvatskom književniku Đuri Sudeti, većini naših gimnazijalaca poznatom kao autoru fantastične pripovijetke "Mor". Skup je kao suradnike, sudionike i publiku okupio članove Matice hrvatske ogranka u Đurđevcu te učenike i nastavnike osnovnih škola iz Virja i Đurđevca te  naše gimnazije.  Na skupu su kao izlagači sudjelovali Ilija Pejić, Nikola Cik, Božica Jelušić i Zdravko Seleš, a recitacijama Sudetinih pjesama  recitatorice Katarina Jelinek, Anja Vujčić, Lana Rončević, Lorena Gašparić i Franica Golubić.



Održano je i nekoliko sati pravopisnih i gramatičkih vježbi, a ostatak satnice uglavnom je bio posvećen novinarskim i literarnim vježbama pismenog izražavanja u svrhu pripreme tekstova i materijala za školski list “Jurek”. Najveći broj sati u ovom je dijelu održan i ove godine u posljednjim mjesecima školske godine, budući da smo najvećim dijelom slijedili zadanu koncepciju po kojoj se zapravo radi o nekoj vrsti školskog godišnjaka, koji donosi pregled najvažnijih aktivnosti u školi tijekom školske godine.

Mentor:

Zdravko Seleš, prof.